Document ID: 32004D0691

KOMISSION PÄÄTÖS,
tehty 7 päivänä lokakuuta 2004,
elintarvikkeita ionisoivalla säteilyllä käsittelevien, kolmansissa maissa sijaitsevien hyväksyttyjen laitosten luettelon vahvistamisesta tehdyn päätöksen 2002/840/EY muuttamisesta
(tiedoksiannettu numerolla K(2004) 3679)
(ETA:n kannalta merkityksellinen teksti)
(2004/691/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22 päivänä helmikuuta 1999 annetun Euroopan parlamentin ja neuvoston direktiivin 1999/2/EY (1) ja erityisesti sen 9 artiklan 2 kohdan,
sekä katsoo seuraavaa:
(1)
Direktiivin 1999/2/EY mukaan ionisoivalla säteilyllä käsitelty elintarvike saadaan tuoda maahan kolmannesta maasta vain, jos se on käsitelty yhteisön hyväksymässä säteilytyslaitoksessa.
(2)
Komission päätöksellä 2002/840/EY (2) vahvistetaan alustava luettelo hyväksytyistä laitoksista.
(3)
Komissio on vastaanottanut Turkin ja Sveitsin toimivaltaisten viranomaisten lähettämät hakemukset, jotka koskevat yhden säteilytyslaitoksen hyväksymistä Turkissa ja yhden säteilytyslaitoksen hyväksymistä Sveitsissä. Komission asiantuntijat tarkastivat säteilytyslaitokset saadakseen selville, täyttävätkö ne direktiivissä 1999/2/EY säädetyt vaatimukset, ja erityisesti arvioidakseen, takaako niiden virallinen valvonta, että direktiivin 7 artiklan säännöksiä noudatetaan. Molempien maiden toimivaltaiset viranomaiset toimittivat tyydyttävät vastaukset kaikkiin loppuraportin sisältämiin suosituksiin.
(4)
Koska Unkari liittyi yhteisöön 1 päivänä toukokuuta 2004, Unkarin säteilytyslaitosta ei ole enää aiheellista pitää päätöksen 2002/840/EY liitteessä olevassa luettelossa. Kyseinen laitos lisätään direktiivin 1999/2/EY 7 artiklan 4 kohdassa tarkoitettuun jäsenvaltioissa sijaitsevien hyväksyttyjen säteilytyslaitosten luetteloon.
(5)
Päätös 2002/840/EY olisi siksi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2002/840/EY liite tämän päätöksen liitteen tekstillä.
2 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä lokakuuta 2004.

Labels: 18
15
17
5